ועדת החוקה, חוק ומשפט, כנסת 20, פרוטוקול מספר 198, 2016-06-06 12:40

זאב בנימין בגין: שלום לכולם, אני מחדש את הישיבה.

זאב בנימין בגין: אנחנו נצביע על הרביזיה שהגשתי על החלטת הוועדה הקודמת, שבה לא הצליחה הממשלה ואחד מחברי הוועדה להשיג רוב להצעתו המצוינת ולכן אנחנו הולכים לרביזיה כדי לקבל נוסח עוד יותר מצוין.

מיכל רוזין: אני יכולה להעיר קודם על זה?

זאב בנימין בגין: עוד לא עשינו כלום, רק רביזיה כדי לפתוח את הדיון.

זאב בנימין בגין: מי בעד פתיחת הדיון בדרך של רביזיה?

זאב בנימין בגין: מי בעד הרביזיה?

זאב בנימין בגין: בעד הרביזיה – 3

זאב בנימין בגין: נמנעים – אין

זאב בנימין בגין: שלושה בעד, אין מתנגדים ואין נמנעים ולכן אנחנו פותחים את הדיון.

מיכל רוזין: אתה רוצה להצדיק את הגשת הרביזיה?

זאב בנימין בגין: אני מציע, מיכל, שיהיה עדכון על ההסכמות שהושגו בעקבות עמדתה האיתנה של חברתנו רויטל סויד על הצעתה.

זאב בנימין בגין: נשמע את ההסכמות ואז יהיה דיון על רקע ההסכמות האלה.

זאב בנימין בגין: הכוונה הכללית היתה לקבל, בהסתייגויות כאלה או אחרות, את הצעת הממשלה לסייג מקומות מסוימים שבהם עבירות מסוימות אחרת, בשונה, ממקומות אחרים שמתבצעות בהם עבירות אחרות, כדי להביא לאיזון יותר הולם בנסיבות האלה.

זאב בנימין בגין: מה הסכמתם, רבותי?

מיכל רוזין: רגע לפני ההסכמות, אני בכל זאת רוצה לשאול שאלת הבהרה, כי ככל שאני מתעמקת יותר בנושא, אני רואה שמצד אחד הכניסו כל מיני דברים שבעיניי הם מאוד מרחיבים, ולא לצורך, ומצד אחר לא הרחיבו דברים שבעיניי צריכים להיות שם.

מיכל רוזין: אני רוצה לשאול משהו שאולי קיים ואני לא הבנתי.

מיכל רוזין: למשל, אחת הבעיות הקשות שהמשטרה מתמודדת איתן, או לפחות טוענת שהיא מתמודדת איתן, זה בתי דפוס שמדפיסים פרסום שירותי מין, אותם פתקים שמחולקים על מכוניות וברחוב.

מיכל רוזין: אתם טוענים: אנחנו לא מצליחים.

מיכל רוזין: מגיעים לבית דפוס, הוא אומר "זה לא אני", תופסים את הילד שמחלק – כל המעגל הזה שאתם לא מצליחים להגיע.

מיכל רוזין: למה למשל דבר כזה, ששנים על גבי שנים – אני מכירה את המאבק הזה כמעט שבע שנים, וכמובן זה התחיל לפני – זה אפרופו מה שנאמר פה: תנו לנו דוגמאות עם מה אתם לא מצליחים להיאבק.

מיכל רוזין: זה משהו שאתם לא מצליחים להיאבק נגדו, אתה כבר מגיע למידע שכנראה הודפס בבית דפוס, אז למה אותו אתה לא מכליל בחוק?

מיכל רוזין: זה אחד.

מיכל רוזין: וגם מה שאמרה עורכת הדין ליאת קליין, שבדרך כלל, מה לעשות, היא צודקת.

מיכל רוזין: וכן גם השאלה – אם יודעים על מקום שמייצר או מספק – אני מבינה שאינטרנט זה לדיון אחר, אבל גם מקום שמייצר חומרים, ומכאן גם חשבתי על הבית דפוס, למה הדברים האלה לא נכללים ומצד אחר מוכללים דברים שממילא כבר יש בחוק אפשרות לטפל בהם?

<רביד דקל: בניגוד למה שעו"ד פינצ'וק אמר כאן קודם, ההצעה הזאת נובעת מפניות של גורמי השטח שאמרו שהם צריכים את הסמכות הזאת, כי אין להם דרך אחרת להתמודד עם זה.

זאב בנימין בגין: גורמי השטח, קרי משטרה?

<רביד דקל: כן.

מיכל רוזין: לכן אני שואלת על כרטיסי הביקור.

<רביד דקל: אני במשרד המשפט, זה הגורם שמביא לי את האינפוט שבגללו אני מנסה לקדם שינויי חקיקה.

זאב בנימין בגין: אבל נציגי גורמי השטח כאן.

<רביד דקל: נציגי גורמי השטח לא הביאו את הבעיות האלה כדי לכלול בתיקון החקיקה הזה.

<רביד דקל: אני מוכנה, מכיוון שהדבר הזה יעבור ואפשר יהיה לשנות את התוספת בצו, אני מזמינה אתכם לפנות אלינו ואני מזמינה את המשטרה - - -

מיכל רוזין: לא, לא, למה לשנות את זה בצו?

<סיגל קוגוט: כי אין לנו פה ראיות שבאמת יש בשטח דוגמה כזאת שלא הצליחו לטפל בה בשום דרך אחרת ושבחוק כזה יצליחו לטפל.

מיכל רוזין: אני אביא פרוטוקולים מחמש השנים האחרונות של ישיבות פה בכנסת שהמשטרה טוענת בתוקף שהיא לא מסוגלת לטפל בבתי הדפוס.

זאב בנימין בגין: אני מציע שבמקום שתסתפקי בתשובה של סיגל, יש פה נציגים במדים של מה שנקרא "גורמי השטח".

זאב בנימין בגין: אני מבקש מנציגי המשטרה להסביר לנו, לחברי הכנסת, או להשיב לשאלתה, תהייתה, תמיהתה, של חברת הכנסת רוזין.

זאב בנימין בגין: בלי תיווך.

<סיגל קוגוט: טוב, נראה, אם הם יגידו שפתאום יבואו הרבה כתבי אישום בגלל הדבר הזה – הלוואי.

<רפ"ק רובי קיים: אני אשמח להסביר.

<רפ"ק רובי קיים: תחום העיסוק שלי, כפי שגברת רוזין יודעת, הוא תחום הסחר בבני אדם, סחר בנשים ועבירות הזנות.

<רפ"ק רובי קיים: לגבי זה היה פה קונצנזוס לגבי סגירת מקומות.

<רפ"ק רובי קיים: לגבי בתי הדפוס – כל בתי הדפוס שאנחנו טיפלנו בהם, תמיד תמיד זכינו להסכמה מצדם להפסיק לפרסם את אותם כרטיסי ביקור או לחלופין את אותו עיתון "בננה".

זאב בנימין בגין: להפחית, התכוונת במירכאות.

<רפ"ק רובי קיים: להפסיק.

זאב בנימין בגין: אבל במירכאות אמרת, לא?

זאב בנימין בגין: ככה הבנתי.

<רפ"ק רובי קיים: לא, לא.

זאב בנימין בגין: לפרוטוקול רק.

זאב בנימין בגין: אני דואג לפרוטוקול.

<רפ"ק רובי קיים: להפסיק את הפרסום, את ההדפסה של אותם כרטיסי ביקור או את אותו עיתון "בננה" שמפרסם שירותי מין.

<רפ"ק רובי קיים: ומעבר לזה, זה לא היה תחום העיסוק העיקרי שלהם.

<רפ"ק רובי קיים: תחום העיסוק העיקרי שלהם – בהמשך למה שאמרה חברת הכנסת סויד, זה לא היה עיקר תחום העיסוק של אותו בית דפוס.

<רפ"ק רובי קיים: לכן אני מניח שהעבירות האלה של פרסום שירותי זנות לא עלו בהצעה הזאת.

מיכל רוזין: ואתה לא נתקלת מול בתי הדפוס בבעיה?

<רפ"ק רובי קיים: לא.

<רפ"ק רובי קיים: כשכבר הגענו לבתי הדפוס – בחלק מהמקרים אנחנו לא מצליחים להגיע – במעט המקרים שהיו, לא היתה בכלל התנגדות מצדם להפסיק להדפיס את אותם כרטיסי ביקור.

זאב בנימין בגין: מיכל, אני מציע להסתפק בזאת.

מיכל רוזין: אני לא אסתפק בזאת, כי אני אביא הוכחות ממה שטוענת המשטרה כבר כמה שנים.

מיכל רוזין: זו פעם ראשונה שהם טוענים שאין להם בעיה כזאת.

מיכל רוזין: הבעיה הזאת היא הסיבה שגם באילת, גם בתל-אביב ועוד ערים - - -

<רפ"ק רובי קיים: לא אמרתי שאין בעיה בתחום.

<רפ"ק רובי קיים: הבעיה מול בתי הדפוס, כלומר להפסיק נקודתית את ההדפסה של אותם כרטיסי ביקור, לא קיימת.

זאב בנימין בגין: אני מבקש לציין את מה שהוסכם, ואולי זה גם ייראה לך, מיכל.

<גור בליי: מה שהוסכם הוא כך: כל מה שקשור בעבירות בנושאים של זנות, הימורים, סחר בבני אדם – נשאר כשהיה; ככל שמדובר בעבירות האחרונות – בסעיף 1 – עבירות 413ט, 413י ו-413יא לחוק העונשין, מה שקשור בסחר ברכבים וחלפים גנובים, יהיה כתוב:

<גור בליי: עבירות לפי הסעיפים הללו בנסיבות שבהן העבירות האמורות מתבצעות במקום בשיעור משמעותי.

<גור בליי: כלומר, התוספת לגבי החלפים היא שזה בשיעור משמעותי; לגבי 2 – עבירה לפי סעיף 2 לחוק מאבק בארגוני פשיעה – בנסיבות שבהן המקום משמש לפעילות של ארגון הפשיעה, כלומר לא רק שמישהו נמצא שם ומבצע עבירות, אלא שהמקום עצמו משמש לפעילות של ארגון הפשיעה; לגבי 3 – זכויות יוצרים – בנסיבות שבהן המקום משמש בעיקרו לביצוע העבירות כאמור; לגבי 4 – בעבירה לפי סעיף 60(א) או (ב) לפקודת סימני מסחר – בנסיבות שבהן המקום משמש בעיקרו לביצוע עבירות כאמור או בנסיבות שעלולות לסכן חיי אדם, כי פה נכנס גם העניין של תרופות מזויפות, אלכוהול מזויף ודברים כאלה, ולכן זה גם בסיטואציה שזה עלול לסכן חיי אדם גם אם זה לא בעיקרו.

זאב בנימין בגין: לא הבנתי את ה"או".

זאב בנימין בגין: למה או?

<סיגל קוגוט: אם זה לא בעיקרו, אבל זה מסכן חיי אדם.

זאב בנימין בגין: אוקיי, בסדר, זה מוסיף.

<גור בליי: בעבירה של הסמים עשינו שינויים במספר העבירות.

<גור בליי: במקום מה שכתוב, יהיה: עבירה לפי סעיפים 6, 9, 10 ו-13 לפקודת הסמים המסוכנים.

<סיגל קוגוט: זה לא כולל את 7, שזה שימוש עצמי.

<גור בליי: הורדנו את 7, שזה הסעיף של השימוש העצמי, וגם לגבי 6, 9 ו-10 - - -

זאב בנימין בגין: תסביר לי את 6, 9 ו-10.

<סיגל קוגוט: 9 זה חצרים; 10 זה כלים, אבל שנועדו לייצור; 6 זה גידול לצורך ייצור.

<סיגל קוגוט: 13 מדבר בעדו, כי זה סחר בסמים.

<סיגל קוגוט: 6, 9 ו-10 - יכולות להיות סיטואציות שזה יהיה לשימוש עצמי.

<סיגל קוגוט: לכן את 7 העפנו בכלל ואת 6, 9 ו-10 - - -

<גור בליי: לגביהם כתבנו: בנסיבות שאינן לשימוש או צריכה עצמית.

<סיגל קוגוט: כלומר, אם מישהו מגדל לעצמו, אם מישהו מחזיק כלים לעצמו, אם מישהו משתמש בעצמו והחצרים מיועדים לשימוש עצמי – לא.

זאב בנימין בגין: אני רוצה שיהיה לפרוטוקול, גם בנוכחות נציגי המשטרה – שנים רבות אשתי מגדלת אצלנו בגינה פרג קליפורני נפלא, פרחים נהדרים.

זאב בנימין בגין: אז שיהיה ברור שאני בעל עניין בחקיקה הזאת.

מיכל רוזין: דיברתם על פיצוציה.

מיכל רוזין: אם בפיצוציה מחזיקים כלים למכור, אבל זה לא עיקר העיסוק, זה כן תופס?

<פקד דנה צרנובלסקי: זה סעיף אחר.

מיכל רוזין: אני שואלת את זה בהקשר לבית הדפוס.

<פקד דנה צרנובלסקי: לא.

<סיגל קוגוט: יש אחידות מסוימת במחשבה.

<גור בליי: בנוסף – ב-6, עבירה לפי סעיפים 7 או 8 לחוק המאבק בתופעת השימוש בחומרים מסכנים, הורדנו את 8 ונשארנו רק עם 7.

<גור בליי: עבירה לפי סעיף 7.

<סיגל קוגוט: זה מקביל לסמים.

זאב בנימין בגין: והגז?

<סיגל קוגוט: את הגז השארנו.

זאב בנימין בגין: אוקיי, זה מסוכם.

זאב בנימין בגין: חברת הכנסת גרמן, בעניין כזה, לו אפשר היה להגיע לתמימות דעים היה נוח.

יעל גרמן: אז בוא תפרוס את ההסכמות - - -

זאב בנימין בגין: עכשיו קראנו את ההסכמות.

<סיגל קוגוט: אם אני אגיד לך את זה בסיכום – בסמים דאגנו שזה יהיה רק דברים של סחר ולא להתעסק עם אנשים שעושים את זה לצריכתם העצמית.

<סיגל קוגוט: בעבירות שהן לא מובהקות - כי הדברים המובהקים כמו זנות וסחר בבני אדם, מנינו את סעיף העבירה וזהו – שזה יכול להיות זכויות יוצרים, סימני מסחר וחלפים מזויפים במוסך, שאת רוצה שלא סתם יסגרו עסק עם משהו שולי, אמרנו שאו שזה משהו שבעיקרו הוא משמש לזה או שזה יכול לסכן.

<סיגל קוגוט: למשל, בסימני מסחר, אם מוכרים חולצות מזויפות, אז בעיקרו.

<סיגל קוגוט: אבל אם מוכרים תרופות מזויפות, אז גם אם זה מסכן חיי אדם וזה לא הדבר העיקרי שהוא עושה, או אלכוהול מזויף, אז זה ייכלל.

מיכל רוזין: ואז זה כן יתפוס לחלפים במוסך.

מיכל רוזין: הם הסבירו שחלפים במוסך גם יגרום - - -

<סיגל קוגוט: לגבי חלפים במוסך כתבנו רק שזה משמעותי, שזו פעילות משמעותית.

יעל גרמן: ובסמים?

<סיגל קוגוט: אמרנו שכל הסעיפים שהם לא צריכה עצמית – את צריכה עצמית הוצאנו בכלל, וזה סעיף 7 – סעיפים שיכולים להיות גם וגם, למשל חצרים - - -

יעל גרמן: "נייס גאי" וכל זה?

<סיגל קוגוט: זה חומרים מסוכנים, וזה נכנס.

<סיגל קוגוט: מי שמוכר, אבל לא מי שמשתמש.

מיכל רוזין: אני יכולה להגיש הסתייגות?

<סיגל קוגוט: כן, את יכולה להגיש עכשיו.

מיכל רוזין: אני מבקשת להגיש הסתייגות על העניין של בתי דפוס וייצור חומרים פורנוגרפיים פדופיליים.

מיכל רוזין: ההגדרה לא מדויקת, אבל אתם מבינים.

יעל גרמן: אני מצטרפת להסתייגות.

זאב בנימין בגין: יעל, הכוונה הכללית היתה, נוכח הצעת החוק וגם אחרי שהוסכמה בין היועצים המשפטיים של הממשלה ושל הוועדה, מעבר להסכמות שהושגו בשלב הקודם של הדיונים ביניהם, להמשיך כאן בוועדה ולסייג את ההחלה של היכולת לסגור מקום בדרך שהיא בעיקרה מינהלית, בסייגים שיאזנו בין הסמכות שאנחנו מעניקים בחקיקה הזאת למשטרה לבין זכויות יסוד של האדם.

זאב בנימין בגין: אנחנו נצביע על ההסתייגות של חברות הכנסת רוזין וגרמן.

זאב בנימין בגין: מי בעד?

זאב בנימין בגין: בעד ההסתייגויות – 2

זאב בנימין בגין: נמנעים – אין ההסתייגות של חברות הכנסת רוזין וגרמן לא נתקבלה.

זאב בנימין בגין: ההסתייגויות לא נתקבלו.

מיכל רוזין: אני מבקשת זכות דיבור.

<סיגל קוגוט: זה עולה למליאה.

זאב בנימין בגין: לפיכך, אנחנו נצביע על הצעת החוק כפי שסוכם.

זאב בנימין בגין: מי בעד הצעת החוק בנוסח כפי שסוכם ופורט לפרוטוקול?

זאב בנימין בגין: בעד – 4

זאב בנימין בגין: נמנעים – אין

זאב בנימין בגין: בעד פה אחד.

אורי מקלב: אני מבקש זכות דיבור בלי הסתייגות.

מיכל רוזין: מקלב, אני אוציא כותרת שאתה בעד - - -

<סיגל קוגוט: לא נכון.

<סיגל קוגוט: הוא הסביר עכשיו שהם מפסיקים את הפעילות.

מיכל רוזין: אז למה הרחובות מלאים בפרסומים כאלה?

מיכל רוזין: סיגל, זה לא הגיוני.

<סיגל קוגוט: אבל הוא אומר שאם יש לך בית דפוס ש-10% מהפעילות שלו הם זה וכשהוא בא אליו הוא הפסיק, אז אני אסגור את כל בית הדפוס?

מיכל רוזין: יום למחרת הוא ממשיך.

מיכל רוזין: נו, באמת.

<סיגל קוגוט: אז בואי נקיים על זה דיון, הרי את מנהלת עכשיו את כל עניין קורבנות העבירה בוועדת חוקה.

זאב בנימין בגין: מיכל, זה "גוט שפעט" כמו שאומרים.

זאב בנימין בגין: אני לא רוצה לראות מצב שבו אנחנו מסמיכים אותם והמשטרה לא תשתמש בזאת בכלל.

זאב בנימין בגין: אז מה הועלנו?

זאב בנימין בגין: צריך לשכנע אותם.

מיכל רוזין: אז בואו ניתן להם עוד צ'ופר - - -

זאב בנימין בגין: צריך לשכנע אותם, על-פי הבנתי.

זאב בנימין בגין: אני מבקש, בטרם נעילת הישיבה, להודות לנציגי הממשלה על נכונותם להגיע להסכמות עם צוות הוועדה, בהתאם להנחיות של חברי הכנסת.

זאב בנימין בגין: תודה רבה, הישיבה נעולה.